དེ་ཡང་དོགས་གཞི་གཙོ་བོ་ནི།དེང་སྐབས་རང་ཅག་རྣམས་ཀྱིས་སྦྱོང་སྤྱོད་བྱེད་བཞིན་པའི་བརྡ་སྤྲོད་པའི་གཞུང་ལུགས་སུམ་ཅུ་པ་དང་རྟགས་ཀྱི་འཇུག་པ་འདི་སྤྱི་ལོའི་དུས་རབས་བདུན་པའི་ནང་སློབ་དཔོན་ཐོན་མོ་སམ་བྷོ་ཊའམ་ཨ་ནུས་མཛད་པ་ཡིན་ཟེར་བའི་ཡོངས་གྲགས་ཀྱི་བརྗོད་ཚུལ་ཁྱབ་གནམ་ཁྱབ་འདི་དོན་དངོས་དང་མཐུན་པ་ཞིག་མ་ཡིན་སྙམ་པ་དེ་ཡིན།རྒྱུ་མཚན་ནི་ད་ཡོད་བཙན་པོའི་དུས་ཀྱི་རྡོ་རིང་སོགས་ཀྱི་ཡི་གེ་དང་།ཏུན་ཧོང་སོགས་ནས་ཐོན་པའི་བོད་ཀྱི་གནའ་ཡིག་འདི་དག་ལ་ཞིབ་ཏུ་དཔྱད་ན།གལ་ཏེ་ཐོན་མོས་མཛད་པའི་བརྡ་སྤྲོད་གཞུང་ལུགས་ཤིག་ཡིན་ཚེ་དེའི་ནང་དུ།ཀ་སྡེ་ཐོག་མ་བཞི་པོའི་ནང་གི་ཡི་གེ་སྡེ་པ་གཅིག་གི་ནང་ཚན་ཕན་ཚུན་ཡུལ་སྐད་དང་བསྟུན་ནས་ཅི་བདེར་སྤྱད་ཆོག་པ་དང་།མྱི་མྱེད་མྱེས་ལ་སོགས་ལ་ཡ་བཏགས་འབྲི་དགོས་ལ།མ་དང་མོ་སོགས་ལ་སྨད་འདོགས་ཀྱི་དགོས་པའི་ཁྱད་པར།དེ་བཞིན་དབྱངས་ཡིག་ཨི་ལྡན་གྱི་གི་གུ་ཕྱི་ནང་སློག་པ་དང་མ་སློག་པ་གཉིས་ལ་གདངས་དབྱངས་སམ།ཡང་ན་དོན་གྱི་དབྱེ་བ་ཡོད་མེད་ལ་སོགས་པ་ལྟ་བུ་མདོར་ན་དུས་སྐབས་དེ་རང་གི་སྐད་ཡིག་སྒྲ་སྦྱོར་ལ་མེད་དུ་མི་རུང་བའི་རྣམ་གཞག་གི་རིགས་རྣམས་སྟོན་དགོས་པ་ལས།སྐབས་དེའི་ཡི་གེ་དངོས་དང་མ་འབྲེལ་བའི་རིགས་དཔེར་ན་ཕྲད་གཞན་དབང་ཅན་ལ་སོགས་པའི་ཐོབ་ཚུལ་གྱི་དབྱེ་ཞིབ་མོ་དང་།སྔོན་འཇུག་མིང་གཞི་སོགས་ལ་ཕོ་མོ་མ་ནིང་སོགས་རྟགས་ཀྱི་ཁྱད་པར་ཕྱེ་བ་མི་ཟད།དེ་དག་གང་ལ་གང་འཇུག་དང་མི་འཇུག་གི་ཁྱད་པར་ཞིབ་ཅིང་ཕྲ་བ་ལ་སོགས་པ་འདི་དག་ཐོག་མིས་གསུངས་མྱོང་མེད་པ་ནི་དངོས་ཡོད་ཀྱི་གནའ་ཡིག་ཚད་མ་རྣམས་ལས་གསལ་པོར་རྟོགས་ཐུབ་པ་མ་ཟད།སྐད་ཡིག་འཕེལ་རྒྱས་ཀྱི་ཆོས་ཉིད་ལས་བསམ་ནའང་དེ་ལྟ་བུ་ནི་ཡོང་ཡང་ག་ལ་སྲིད།ཡང་ན་ཐོན་མིས་མ་འོངས་པའི་དུས་རབས་འགའ་ཞིག་གི་བོད་ཀྱི་སྐད་ཡིག་འཕེལ་འགྱུར་གྱི་ཆོས་ཉིད་མངོན་པར་མཁྱེན་ཏེ་ལེགས་པར་བརྩམས་ནས་མི་ལོ་ལྔ་བརྒྱ་ཙམ་གྱི་རིང་གཏེར་དུ་སྦ་གནང་མཛད་པ་ནི་མིན་ལས་ཆེ།འོན་ཀྱང་དེ་ལྟ་བུའི་གཏམ་རྒྱུད་ཅིག་བཟོ་མཁན་བྱུང་མེད་ལ།མཚན་ཡོངས་སུ་གྲགས་པའི་གཏེར་སྟོན་ཡང་སུས་ཀྱང་ཐོས་མྱོང་མེད་དོ།